ΓΡΑΠΤΗ ΕΡΩΤΗΣΗ E-0973/98

υποβολή: Gerardo Fernández-Albor (PPE) προς την Επιτροπή

(30 Μαρτίου 1998)

Θέμα: Φιλοτελικές εκδόσεις σε Ευρώ

Στο πλαίσιο των συνοδευτικών μέτρων για την έναρξη της ισχύος του ευρώ, προβλέπεται η έκδοση γραμματοσήμων σε όλα τα κράτη μέλη προς αντικατάσταση των υφισταμένων φιλοτελικών σειρών.

Δεδομένης της σπουδαιότητας που έχει τόσο για το κοινό όσο και για τους συλλέκτες ο τομέας του φιλοτελισμού, είναι ανάγκη να καταστεί γνωστό, προς ικανοποίηση του σχετικού ενδιαφέροντος που έχει εκδηλωθεί, ποιές επιπτώσεις θα έχει η έναρξη της ισχύος του ευρώ για τον προειρημένο τομέα.

Μπορεί η Επιτροπή να μας αναφέρει ποιές είναι οι σχετικές προβλέψεις, ποίοι θα είναι οι φορείς των φιλοτελικών εκδόσεων που σήμερα πραγματοποιούνται σε εθνικό επίπεδο και ποιές προτάσεις θα υπάρξουν στο πνεύμα της ευρωπαϊκής ολοκλήρωσης, για εναρμόνιση των κριτηρίων όσον αφορά τις εν λόγω εκδόσεις;

Απάντηση του κ.de Silguy εξ ονόματος της Επιτροπής

(15 Μαΐου 1998)

Η εισαγωγή του ευρώ θα επιβάλει πολλές αλλαγές, αφού το νέο νόμισμα εντάσσεται γρήγορα και αποτελεσματικά στις οικονομίες των συμμετεχόντων κρατών μελών. Παρ'όλο που η ριζική αλλαγή θα επηρεάσει όλους τους τομείς της οικονομίας, θα χρειαστεί ιδιαίτερη προσοχή όπου προσφέρονται υπηρεσίες στο ευρύ κοινό. Είναι πιθανό να επηρεαστούν επίσης οι ταχυδρομικές υπηρεσίες. Οι εθνικές ταχυδρομικές υπηρεσίες θα πρέπει να εξετάσουν τις επιπτώσεις της εισαγωγής του ευρώ στον τομέα τους και να λάβουν στρατηγικές αποφάσεις όσο το δυνατό γρηγορότερα, προκειμένου να προετοιμαστούν για την αλλαγή.

Οι ταχυδρομικές σφραγίδες, είτε ως απόδειξη για προ-πληρωμένη υπηρεσία είτε ως πιστωτική αξία, όπως τα χαρτονομίσματα και τα κέρματα, θα πρέπει να προσαρμοστούν στο ευρώ. Είναι φανερό ότι στην περίπτωση των γραμματόσήμων που έχουν σήμερα νομισματική αξία σε ένα εθνικό νόμισμα, θα πρέπει να γίνει αντικατάσταση από γραμματόσημα σε ευρώ, το αργότερο μέχρι το τέλος της μεταβατικής περιόδου (δηλαδή μέχρι το τέλος του έτους 2001). Από την άλλη πλευρά δεν χρειάζεται να αντικατασταθούν τα γραμματόσημα που δεν έχουν νομισματική αξία (π.χ εκείνα που φέρουν την ένδειξη πρώτη ή δεύτερη κατηγορία).

Οι αλλαγές αυτές συνεπάγονται διάφορες επιπτώσεις. Για παράδειγμα, η μετατροπή των τιμών από το εθνικό νόμισμα σε ευρώ - όπως θεσπίστηκε στις νομικές διατάξεις και μέσω της επίσημης ισοτιμίας μετατροπής - είναι απίθανο να δώσει "λογικές" ή στρογγυλεμένες τιμές. Οι ταχυδρομικοί φορείς θα πρέπει να εξετάσουν προσεκτικά τη ρύθμιση της πολιτικής των τιμών τους σε ευρώ, να λάβουν υπ'όψη αυτές τις νέες "περίεργες" τιμές. Επιπλέον, το ευρώ θα δημιουργήσει υψηλό επίπεδο διαφάνειας στις ρυθμίσεις τιμών στα διάφορα εθνικά- και διασυνοριακά- ταχυδρομικά συστήματα και θα εκθέσει τις υπηρεσίες μεταξύ των κρατών μελών σε πιο άμεσο δημόσιο έλεγχο. Τούτο μπορεί να δημιουργήσει απαιτήσεις για μεγαλύτερη αποτελεσματικότητα.

Ενώ η εισαγωγή του ευρώ μπορεί να έχει σημαντικές επιπτώσεις στη διαφάνεια των τιμών και να απαιτήσει μία σειρά από άλλες αλλαγές, δεν εξυπακούεται ότι οι διάφοροι εθνικοί ταχυδρομικοί φορείς θα έπρεπε ή πρέπει να εναρμονίσουν τον σχεδιασμό ή την παρουσίαση των γραμματοσήμων ή να εκδώσουν ένα ενιαίο "ευρωπαϊκό" γραμματόσημο. Το ευρώ από μόνο του δεν θα επηρεάσει τους υπάρχοντες κανονισμούς βάσει των οποίων οι εθνικοί φορείς διαθέτουν τα γραμματόσημα και διαχειρίζονται τις ταχυδρομικές υπηρεσίες.